
                                           ΠΡΕΣΒΕΙΑ ΤΗΣ ΕΛΛΑΔΟΣ 

                                                          ΜΠΑΚΟΥ                                               

ΓΡΑΦΕΙΟ ΟΙΚΟΝΟΜΙΚΩΝ ΚΑΙ ΕΜΠΟΡΙΚΩΝ ΥΠΟΘΕΣΕΩΝ
	                    Μπακού, Φεβρουάριος 2026



ΕΝΗΜΕΡΩΤΙΚΟ ΣΗΜΕΙΩΜΑ ΓΙΑ ΤΟΝ ΚΛΑΔΟ ΑΝΑΝΕΩΣΙΜΩΝ ΠΗΓΩΝ ΕΝΕΡΓΕΙΑΣ ΤΟΥ ΑΖΕΡΜΠΑΪΤΖΑΝ
1. Εισαγωγικές Παρατηρήσεις
Το Αζερμπαϊτζάν, χώρα της περιφέρειας του Νοτίου Καυκάσου που παραδοσιακά χαρακτηρίζεται από πλούτο ενεργειακών πηγών, κυρίως αποθέματα ορυκτών καυσίμων (πετρελαίου και φ.α.) στην Κασπία, πραγματοποιεί κατά την τρέχουσα περίοδο έναν «στρατηγικό μετασχηματισμό» του ενεργειακού σχεδιασμού του πρός την αξιοποίηση του εξίσου πλούσιου και μέχρι σήμερα εν πολλοίς ανεκμετάλλευτου δυναμικού ΑΠΕ (ήλιος, άνεμος, υδάτινοι πόροι και βιομάζα) το οποίο διαθέτει, τόσο του χερσαίου (onshore) όσο και του υπεράκτιου (offshore). Κατά γενική ομολογία, η χώρα είναι σε μεγάλο βαθμό εξαρτημένη εδώ και πολλές δεκαετίες  από την αξιοποίηση των αποθεμάτων της σε υδρογονάνθρακες για την οικονομική της ανάπτυξη και σταθερότητα. Ωστόσο, το διαρκώς μεταβαλλόμενο ενεργειακό τοπίο των τελευταίων ετών σε παγκόσμιο και περιφερειακό επίπεδο, εξ αιτίας των γεωπολιτικών εξελίξεων και των επιπτώσεών τους στις ενεργειακές τιμές και στο (γεωστρατηγικό) σχεδιασμό ανάπτυξης διασυνοριακών ενεργειακών υποδομών / δικτύων καθώς και εξ αιτίας της αναδυόμενης παγκόσμιας κλιματικής ατζέντας που επιτάσσει με συγκεκριμένες δεσμεύσεις τον περιορισμό της χρήσης ορυκτών καυσίμων και των εξ αυτών δημιουργούμενων ανθρακούχων εκπομπών, έχει οδηγήσει το Αζερμπαϊτζάν στην ανωτέρω «στρατηγική στροφή». Με ορόσημο την επιτυχημένη εδώ διεξαγωγή της “COP-29” (Νοέμβριος 2024) και σε συνέχεια των στρατηγικών δεσμεύσεων που έχει αναλάβει για αύξηση του μεριδίου των ΑΠΕ στην ηλεκτροπαραγωγή σε ποσοστό 30% έως το 2030 (βλέπε και παρακάτω), η Α/Κυβέρνηση αναγνωρίζει πλήρως τις δυνατότητες του κλάδου ΑΠΕ για τον μετασχηματισμό του ενεργειακού τομέα και της οικονομίας της χώρας εν γένει προς την κατεύθυνση της περιβαλλοντικής βιωσιμότητας, της οικονομικής διαφοροποίησης και της αντιμετώπισης των επιπτώσεων της γεωπολιτικής αβεβαιότητας. Τέλος, ο στρατηγικός αυτός μετασχηματισμός, επιτρέπει στο Αζερμπαϊτζάν να τοποθετηθεί στο μέλλον ως «κεντρικός κόμβος» στους νέους ενεργειακούς διαδρόμους Ανατολής-Δύσης (μεταξύ των περιφερειών Κεντρικής Ασίας και Ευρώπης) που διαμορφώνονται εσχάτως χάρη στις ευνοϊκές διπλωματικές εξελίξεις (ειρηνευτική διαδικασία με Αρμενία, Συμφωνία της 8ης Αυγούστου 2025 που θέτει σε εφαρμογή το σχέδιο για τον «Διάδρομο Zangezur» ή «Trump Route for International Peace and Prosperity»-TRIPP, ο οποίος δίνει νέα δυναμική στην ανάπτυξη του «Μεσαίου» ή «Διακασπιακού» Διαδρόμου που περιλαμβάνει και ενεργειακά δίκτυα) και στη στρατηγική εταιρική σχέση με την ΕΕ στο πλαίσιο της πολιτικής της τελευταίας για οριστική απεξάρτηση από τους ενεργειακούς πόρους ρωσικής προέλευσης έως το έτος 2027 (Σχέδιο “REPowerEU”, MoU ΕΕ-Αζερμπαϊτζάν για την Ενέργεια Ιουλίου 2022).

2. Ορυκτά Καύσιμα - Υποδομές

Τα αποθέματα πετρελαίου της χώρας παραμένουν κρίσιμη συνιστώσα της οικονομίας της, με κομβική συμβολή στην παγκόσμια αγορά ενέργειας. Σύμφωνα με την “U.S. Energy Information Administration” των ΗΠΑ, το Αζερμπαϊτζάν διαθέτει περίπου 7 δισεκατομμύρια βαρέλια αποδεδειγμένων αποθεμάτων πετρελαίου και κατατάσσεται μεταξύ των είκοσι κορυφαίων χωρών σε αποθέματα φυσικού αερίου, με περίπου 1,2 τρισεκατομμύρια κυβικά μέτρα. Το κοίτασμα “Azeri-Chirag-Guneshli” (ACG), το μεγαλύτερο πετρελαϊκό κοίτασμα του Αζερμπαϊτζάν στην Κασπία, συγκαταλέγεται στα μεγαλύτερα παγκοσμίως και έχει προσελκύσει σημαντικές ξένες επενδύσεις από τους σημαντικότερους ενεργειακούς ομίλους παγκοσμίως. Η παραγωγή φυσικού αερίου διαδραματίζει επίσης ολοένα κομβικότερο ρόλο στον ενεργειακό τομέα του Αζερμπαϊτζάν. Το κοίτασμα φυσικού αερίου “Shah Deniz”, ένα από τα μεγαλύτερα υπεράκτια πεδία φυσικού αερίου παγκοσμίως, είναι κρίσιμης σημασίας για την εγχώρια ενεργειακή ασφάλεια του Αζερμπαϊτζάν όσο και για την ικανότητά του να εξάγει φυσικό αέριο προς την Ευρώπη. Το πρώτο στάδιο του έργου ξεκίνησε την παραγωγή το 2006 και έχει υποστηρίξει σταθερά την οικονομική ανάπτυξη της χώρας. Το 2018, η δεύτερη φάση του ξεκίνησε την παραγωγή φυσικού αερίου, αυξάνοντας σημαντικά την παραγωγή έκτοτε και ενισχύοντας τη φήμη του Αζερμπαϊτζάν ως αξιόπιστου προμηθευτή φυσικού αερίου παγκοσμίως. Επιπλέον, για να αξιοποιήσει στο έπακρο τις δυνατότητες που του δίνουν οι πλουτοπαραγωγικές του πηγές, το Αζερμπαϊτζάν έχει αναπτύξει τις τελευταίες δύο δεκαετίες εκτεταμένες ενεργειακές υποδομές για την υποστήριξη των δραστηριοτήτων της εξερεύνησης, της παραγωγής και της εξαγωγής πετρελαίου και φυσικού αερίου. Ο πετρελαιαγωγός “Baku-Tbilisi-Ceyhan” (BTC) αποτελεί ένα εμβληματικό έργο, μεταφέροντας πετρέλαιο απευθείας από το Αζερμπαϊτζάν προς τις ακτές της Τουρκίας στη Μεσόγειο, μειώνοντας την εξάρτηση από παραδοσιακές διαδρομές που διέρχονται από περιοχές υψηλού πολιτικού κινδύνου. Ο αγωγός αυτός εγκαινιάστηκε το 2005, έχει ενισχύσει τη συνδεσιμότητα του Αζερμπαϊτζάν με τις ευρωπαϊκές αγορές και έχει προσελκύσει έκτοτε σημαντικές ΑΞΕ. Επιπλέον, ο Νότιος Διάδρομος Φυσικού Αερίου (Southern Gas Corridor-SGC) αποτελεί επίσης εμβληματικό έργο ενεργειακής ασφάλεια και τροφοδοσίας, το οποίο έχει σχεδιαστεί και ολοκληρωθεί με κύριο άξονα τη διαφοροποίηση των πηγών και οδεύσεων φυσικού αερίου της Ευρώπης. Αυτός ο διάδρομος περιλαμβάνει ένα δίκτυο τριών διασυνδεδεμένων αγωγών, των “South Caucasus Pipeline” (SCP), “TransAnatolian Pipeline” (TANAP) και “TransAdriatic Pipeline” (TAP), οι οποίοι μεταφέρουν φυσικό αέριο από το Αζερμπαϊτζάν προς την Ευρώπη. Η ολοκλήρωση του SGC το έτος 2020 σηματοδότησε ένα σημαντικό ορόσημο για το Αζερμπαϊτζάν, καθώς ενίσχυσε τη στρατηγική θέση της χώρας στην ευρωπαϊκή ενεργειακή ασφάλεια και προσέφερε μια ζωτική για την Ευρώπη εναλλακτική λύση στις, υψηλού γεωπολιτικού ρίσκου, ρωσικές προμήθειες φυσικού αερίου. 
3. Διπλωματικές – Ενεργειακές Συνεργασίες και Περιορισμοί

Η ενεργειακή στρατηγική του Αζερμπαϊτζάν συνδέεται στενά με γεωπολιτικές παραμέτρους, οι οποίες εν πολλοίς καθορίζουν και την ανάπτυξη περιφερειακών και παγκόσμιων συνεργασιών σε πολιτικό και οικονομικό-επενδυτικό επίπεδο. Η χώρα σε διπλωματικό επίπεδο και με όχημα την ενέργεια και τις υποδομές, στοχεύει τα τελευταία έτη στην «εξισορρόπηση» των παραδοσιακά στενών σχέσεών της με τη Ρωσική Ομοσπονδία με τις σχέσεις που αναπτύσσει με άλλα κράτη, ακολουθώντας κατά το δυνατό μια πολύ-διανυσματική (multi-vectoral) και ανεξάρτητη εξωτερική πολιτική. Η πολιτική αυτή συνίσταται στην οικοδόμηση εταιρικών σχέσεων με δυτικά κράτη (Ευρώπη, ΗΠΑ), κυρίως στο πεδίο των υποδομών ενέργειας, μεταφορών και ψηφιακών δικτύων, με παράλληλη διατήρηση ισχυρών δεσμών με ισχυρούς γεωπολιτικούς πόλους όπως η η Ρωσική Ομοσπονδία και η Λ.Δ. Κίνας, αλλά και με άλλους σημαντικούς «περιφερειακούς παίκτες» όπως η Τουρκία και το Ισραήλ. Η στρατηγική αυτή έχει βοηθήσει το Αζερμπαϊτζάν, αφενός να προσελκύσει ξένες επενδύσεις και αφετέρου να διατηρήσει την κυριαρχία του επί του φυσικού και ορυκτού του πλούτου. Στο πλαίσιο, ειδικότερα, του «Νοτίου Διαδρόμου Φυσικού Αερίου», το Αζερμπαϊτζάν έχει δημιουργήσει στρατηγικές συνεργασίες με χώρες όπως η Ελλάδα, η Τουρκία, η Ιταλία και η Αλβανία, οι οποίες του είναι απολύτως απαραίτητες για την εξασφάλιση της απρόσκοπτης και ασφαλούς διαμετακόμισης ενεργειακών πόρων προς την Ευρώπη. Οι συνεργασίες αυτές έχουν καλλιεργήσει εσχάτως ένα αίσθημα περιφερειακής σταθερότητας και συνεργασίας, ενισχύοντας έτσι την οικονομική αλληλεξάρτηση και προωθώντας τη συλλογική ενεργειακή ασφάλεια. Ωστόσο, παρά την πρόοδό του στην ανάπτυξη περιφερειακών συνεργασιών, το Αζερμπαϊτζάν εξακολουθεί να αντιμετωπίζει προβλήματα που σχετίζονται με τις απαιτήσεις περιβαλλοντικής βιωσιμότητας των ενεργειακών έργων τα οποία υλοποιεί. Οι δυσμενείς περιβαλλοντικές επιπτώσεις των δραστηριοτήτων της εξόρυξης πετρελαίου και φυσικού αερίου παραμένουν σημαντικός παράγοντας προβληματισμού, γεγονός το οποίο τονίζει την ανάγκη υιοθέτησης ισχυρότερου κανονιστικού πλαισίου για τη διασφάλιση της βιώσιμης οικονομικής ανάπτυξης τα επόμενα έτη.

4. Δυναμικό Κλάδου ΑΠΕ στο Αζερμπαϊτζάν
Εισαγωγικές Παρατηρήσεις: Η ευρεία ανάπτυξη του κλάδου Ανανεώσιμων Πηγών Ενέργειας έχει αναγνωριστεί ως κορυφαία προτεραιότητα της ενεργειακής πολιτικής του Αζερμπαϊτζάν και του ιδίου του Προέδρου της Δημοκρατίας του Αζερμπαϊτζάν κ. Ιλχάμ Αλίγιεφ, ο οποίος στο πλαίσιο της διοργάνωσης της “COP-29” στο Αζερμπαϊτζάν παρουσίασε το όραμά του όπως το Αζερμπαϊτζάν καταστεί στο μέλλον παγκόσμιος ηγέτης στον τομέα της πράσινης ενέργειας
. Το Προεδρικό Διάταγμα “υπ’ αριθ. 1209 της 29ης Μαΐου 2019” σχετικά με την επιτάχυνση των μεταρρυθμίσεων στον ενεργειακό τομέα της Δημοκρατίας του Αζερμπαϊτζάν αποτελεί τη νομική βάση για την φιλελευθεροποίηση του ενεργειακού τομέα, την ενίσχυση του ανταγωνισμού και τη μετάβαση στην πράσινη ενέργεια. Ο Νόμος της Δημοκρατίας του Αζερμπαϊτζάν “υπ’ αριθ. 339-VIQ της 31ης Μαΐου 2021” σχετικά με την αξιοποίηση των ΑΠΕ στην παραγωγή ηλεκτρικής ενέργειας λειτουργεί ως το σημαντικότερο κανονιστικό πλαίσιο που διέπει τα νομικά, οικονομικά και οργανωτικά θεμέλια σε αυτόν τον τομέα, καθώς και τους διάφορους μηχανισμούς υποστήριξης για την προώθηση της πράσινης ενέργειας. Τέλος, η μετάβαση στην πράσινη ενέργεια, η ενίσχυση της ενεργειακής απόδοσης στις κτιριακές υποδομές και η δημιουργία οικονομίας χαμηλών ανθρακούχων εκπομπών έχουν προσδιορισθεί ως κύριοι στόχοι στο πλαίσιο της «Στρατηγικής Κοινωνικοοικονομικής Ανάπτυξης της Δημοκρατίας του Αζερμπαϊτζάν» για την περίοδο 2022-2026.

Πιο συγκεκριμένα, οι στόχοι / δεσμεύσεις που έχουν τεθεί από την Α/Κυβέρνηση είναι η επίτευξη ποσοστού 38% εγκατεστημένης ισχύος και επίσημης αύξησης του μεριδίου των ΑΠΕ σε αυτήν σε ποσοστό 30% έως το 2030
. Παράλληλα επιδιώκεται στόχος διπλασιασμού της ενεργειακής αποδοτικότητας (energy efficiency) έως το 2030. Αναφορικά με τις κλιματικές δεσμεύσεις στο πλαίσιο της «Συμφωνίας του Παρισιού για το Κλίμα» (NDCs), στόχος είναι η μείωση των ανθρακούχων εκπομπών έως και 35% μέχρι το 2030 και 40% μέχρι το 2050 (σε σχέση με τα επίπεδα του 1990). Επιπλέον στόχο αποτελεί η εγκαθίδρυση «Ζώνης Μηδενικών Εκπομπών» (Net-Zero Emissions Zone) στις περιοχές που ενσωμάτωσε το Αζερμπαϊτζάν κατά τον Β΄ πόλεμο του Καραμπάχ. Επιπλέον, κατά τη διοργάνωση της “COP-29”, το Αζερμπαϊτζάν ανέλαβε τρεις σημαντικές πρωτοβουλίες ενεργειακής βιωσιμότητας με «παγκόσμιο αποτύπωμα»: 1) Μια Παγκόσμια Δέσμευση (Global Pledge) για την Αποθήκευση Ενέργειας και την Ανάπτυξη Ηλεκτρικών Δικτύων
 για την αντιμετώπιση των ελλείψεων σε υποδομές, 2) Μια Δέσμευση για τη δημιουργία Ζωνών και Διαδρόμων Πράσινης Ενέργειας
 και 3) Μια Διακήρυξη για το Υδρογόνο και την διερεύνηση της εξάπλωσης της χρήσης καθαρών καυσίμων

Η τεχνική δυνατότητα ηλεκτροπαραγωγής από ΑΠΕ εκτιμάται στα 137 GW χερσαία (onshore) - συμπεριλαμβανομένων 10 GW στις περιοχές Καραμπάχ, Ανατολικό Ζανγκεζούρ και το θύλακα Ναχιτσεβάν - και 157 GW υπεράκτια (offshore), ενώ η οικονομική δυνατότητα στα 27 GW χερσαία
 και 115 GW υπεράκτια. Αυτό πρακτικά σημαίνει οικονομική δυνατότητα για σχεδόν τριπλασιασμό της τρέχουσας εγκατεστημένης ισχύος ηλεκτροπαραγωγής τα επόμενα έτη, το μεγαλύτερο μέρος της οποίας προορίζεται να εξαχθεί στο πλαίσιο των δρομολογούμενων «πράσινων» ενεργειακών διαδρόμων που θα συνδέουν την Κεντρική Ασία με την Ευρώπη. Στο Αζερμπαϊτζάν λειτουργούν αυτή τη στιγμή σταθμοί παραγωγής ενέργειας συνολικής ισχύος 1829,6 MW από ΑΠΕ. Ειδικότερα, λειτουργούν 65 υδροηλεκτρικοί σταθμοί συνολικής ισχύος 1443,5 MW, 5 αιολικοί σταθμοί 63,5 MW, 9 φωτοβολταϊκοί σταθμοί 278,2 MW, ένας βιοηλεκτρικός σταθμός 37 MW και 3 υβριδικοί σταθμοί παραγωγής ενέργειας 7,3 MW. Οι ΑΠΕ αντιπροσωπεύουν περίπου το 18,8% της συνολικής ενεργειακής χωρητικότητας, ενώ για το έτος 2024 η ηλεκτροπαραγωγή που προήλθε από ΑΠΕ κυμαινόταν σε ποσοστό 13,8%. Έως το 2027, προβλέπεται η υλοποίηση έργων πράσινης ενέργειας συνολικής ισχύος άνω των 2 GW. Μεταξύ αυτών των έργων, τα σημαντικότερα είναι οι μεγάλης κλίμακας φωτοβολταϊκοί και αιολικοί σταθμοί που υλοποιούνται από κοινού με τοπικούς και διεθνείς εταίρους. Αναλυτικά οι κυριότερες πληροφορίες για το δυναμικό ηλεκτροπαραγωγής ανά κατηγορία ανανεώσιμης πηγής ενέργειας και τα κυριότερα έργα παρουσιάζονται κατωτέρω:
i) Δυναμικό Ηλιακής Ενέργειας: Το Αζερμπαϊτζάν βρίσκεται σε μια περιοχή προικισμένη με ευνοϊκές συνθήκες ηλιασμού. Η χώρα επωφελείται από κατά μέσο όρο από 2.200 έως 2.500 ώρες ηλιοφάνειας ετησίως, προσφέροντας έτσι σημαντικό δυναμικό για την παραγωγή ηλιακής ενέργειας. Οι πλέον κατάλληλες περιοχές για την εγκατάσταση φωτοβολταϊκών πάρκων/σταθμών περιλαμβάνουν τις κεντρικές και νότιες περιοχές της χώρας, όπου εντοπίζονται και τα υψηλότερα ποσοστά ηλιακής ακτινοβολίας. Σύμφωνα με τοπικές εκτιμήσεις, το Αζερμπαϊτζάν διαθέτει την ικανότητα να παράγει περίπου 23 GW ηλιακής ενέργειας, γεγονός που του έχει επιτρέψει να προχωρήσει πρόσφατα στην ανάπτυξη σχετικών πρωτοβουλιών. Η Κυβέρνηση έχει ξεκινήσει την υλοποίηση διαφόρων προγραμμάτων που στοχεύουν στην ενίσχυση των επενδύσεων σε φωτοβολταϊκούς σταθμούς, συμπεριλαμβανομένων συμπράξεων δημόσιου-ιδιωτικού τομέα (ΣΔΙΤ) και λοιπών διεθνών συνεργασιών. Το εμβληματικό έργο του ηλιακού σταθμού ηλεκτροπαραγωγής “Garadagh SPP” ισχύος 230 MW, του μεγαλύτερου (μέχρι σήμερα) σε ολόκληρη την περιφέρεια Καυκάσου, εγκαινιάστηκε τον Οκτώβριο του 2023, κόστισε περίπου 262 εκατ. US$, με επενδυτική συμμετοχή του εμιρατινού ομίλου “Masdar”, και ο «στρατηγικός του αντίκτυπος» στην περιοχή είναι εντυπωσιακός, καθ’ όσον θα παράγει 500 εκατομμύρια κιλοβατώρες ηλεκτρικής ενέργειας ετησίως και θα εξοικονομεί κατανάλωση φ.α. 110 mcm/y, επιτρέποντας εξαγωγές επιπλέον ποσοτήτων και μειώνοντας παράλληλα τις εκπομπές CO2 κατά 200.000 τόνους ετησίως. Επομένως, το έργο αυτό αποτελεί «πυλώνα» της ενεργειακής πολιτικής του Αζερμπαϊτζάν, καθ’ όσον μετατρέπει την εγχωρίως παραγόμενη πράσινη ενέργεια σε έσοδα από επιπλέον εξαγωγές εξοικονομούμενων ποσοτήτων φ.α., συμβάλλοντας ταυτόχρονα στους τεθέντες κλιματικούς στόχους. Σημαντικό επενδυτικό έργο στον τομέα ηλιακής ενέργειας που υλοποιείται την τρέχουσα περίοδο, είναι ο ηλιακός σταθμός ηλεκτροπαραγωγής “Shafag SPP” ισχύος 240 MW της British Petroleum (BP). Σημαντικό έργο υπό ανάπτυξη αποτελεί ο φωτοβολταϊκός σταθμός “Gobustan SPP” με χωρητικότητα 100 MW, ο οποίος έχει προγραμματιστεί να τεθεί σε λειτουργία το 2027, αναμένεται να παράγει περίπου 260 εκατ. κιλοβατώρες ηλεκτρικής ενέργειας ετησίως όταν ολοκληρωθεί, εξοικονομώντας περίπου 57 εκατομμύρια κυβικά μέτρα φυσικού αερίου ετησίως και μειώνοντας τις ανθρακούχες εκπομπές κατά περίπου 124.000 τόνους. Η υλοποίηση του φωτοβολταϊκού σταθμού “Gobustan SPP”, ανατέθηκε στην κινεζική “Universal International Holdings Limited” στο πλαίσιο της πρώτης δημοπρασίας έργου ΑΠΕ που πραγματοποιήθηκε ποτέ στο Αζερμπαϊτζάν και εκτιμάται ότι θα συμβάλει σημαντικά στην εγχώρια προσφορά ενέργειας μόλις τεθεί σε λειτουργία. Επίσης, σχεδιαζόμενα μεγάλης κλίμακας επενδυτικά έργα του τομέα ηλιακής ενέργειας, στο πλαίσιο της υφιστάμενης στρατηγικής συνεργασίας της Masdar με την Α/Κυβέρνηση αποτελούν οι δύο ηλιακοί σταθμοί στο ΝΑ Αζερμπαϊτζάν, ο “Bilasuvar SPP” ισχύος 445 MW και ο σταθμός “Banka SPP” ισχύος 315 MW. Τέλος, στις 2 Ιουνίου 2025., στο πλαίσιο των πρωτοβουλιών για τη μετατροπή των ενσωματωθέντων εδαφών κατά τον Β΄ πόλεμο του Καραμπάχ σε «ζώνη πράσινης ενέργειας», υπογράφηκαν στην εκδήλωση “Baku Energy Week” συμβάσεις υλοποίησης για τους ηλιακούς σταθμούς “Ufug SPP” και “Shams SPP”, χωρητικότητας 50 MW έκαστος, οι οποίοι σχεδιάζεται να κατασκευαστούν στην περιοχή Jabrayil από την “Nobel Energy”. 
Στις 29 Ιουλίου 2024, πραγματοποιήθηκε η τελετή έναρξης ενός φωτοβολταϊκού συστήματος 100 kW στη λίμνη Boyukshor στο πλαίσιο του πιλοτικού έργου “Ανταλλαγή γνώσεων και υποστήριξη τεχνικής βοήθειας για την ανάπτυξη συστήματος πλωτών ηλιακών πάνελ”, που υλοποιείται με την υποστήριξη της Ασιατικής Τράπεζας Ανάπτυξης (Asian Development Bank). Η πειραματική εγκατάσταση αποτελεί τον πρώτο πλωτό ηλιακό σταθμό παραγωγής ενέργειας στη χώρα που τίθεται σε λειτουργία σε λεκάνη απορροής ποταμού. Στο πλαίσιο του πιλοτικού έργου, σχεδιάζεται η ανάπτυξη επιχειρηματικών μοντέλων και η ενίσχυση του εθνικού δυναμικού μέσω προγραμμάτων εκπαίδευσης / κατάρτισης, προκειμένου να προωθηθεί η συμμετοχή του ιδιωτικού τομέα στην εγκατάσταση πλωτών ηλιακών σταθμών. Διεξάγονται επίσης σχετικές μελέτες για την υλοποίηση τέτοιων έργων μεγάλης κλίμακας.
Στο πλαίσιο των στρατηγικών πρωτοβουλιών που έχει αναπτύξει η Α/Κυβέρνηση εσχάτως, επιδιώκονται συνεργασίες με διεθνείς εταίρους για την αξιοποίηση της τεχνολογίας και της τεχνογνωσίας στην ανάπτυξη έργων ηλιακής ενέργειας.
ii) Δυναμικό Αιολικής Ενέργειας: Η αιολική ενέργεια αποτελεί μια πολλά υποσχόμενη ανανεώσιμη πηγή ενέργειας στο Αζερμπαϊτζάν. Η γεωγραφική θέση της χώρας κατά μήκος της Κασπίας Θάλασσας, σε συνδυασμό με τα ευνοϊκά αιολικά πρότυπα που αυτή παρουσιάζει, προσφέρει σημαντικό δυναμικό για την παραγωγή αιολικής ενέργειας. Το Α/Υπουργείο Ενέργειας εκτιμά ότι το Αζερμπαϊτζάν διαθέτει δυναμικό παραγωγής περίπου 3 GW χερσαίας αιολικής ενέργειας, με το αντίστοιχο δυναμικό για την παραγωγή υπεράκτιας αιολικής ενέργειας να βρίσκεται υπό διαδικασία αξιολόγησης (πρώιμες εκτιμήσεις κάνουν λόγο για δυναμικό της τάξεως των 5 GW). Η περιοχή της Κασπίας, ιδίως οι περιοχές Khizi και Absheron, έχουν αναγνωριστεί ως οι περιοχές με το υψηλότερο αιολικό δυναμικό. Πολυάριθμα έργα βρίσκονται επί του παρόντος στο στάδιο του σχεδιασμού και της ανάπτυξης. Η πρωτοβουλία της Α/Κυβέρνησης “AzerWind” στοχεύει στη δημιουργία αιολικών πάρκων ικανών να παράξουν περισσότερα από 200 MW ηλεκτρικής ενέργειας. Στο πλαίσιο αυτής της πρωτοβουλίας, το σημαντικότερο επενδυτικό έργο που ολοκληρώθηκε και εγκαινιάσθηκε επίσημα στις 8 Ιανουαρίου του 2026 είναι ο αιολικός σταθμός ηλεκτροπαραγωγής “Khizi-Absheron WPP”, ισχύος 240 MW της σαουδαραβικής “ACWA Power”. Ο σταθμός αυτός θα παράγει 1 δισεκατομμύριο κιλοβατώρες ηλεκτρικής ενέργειας ετησίως, γεγονός που θα επιτρέψει την εξοικονόμηση 220 εκατομμυρίων κυβικών μέτρων φ.α. ετησίως και την αποτροπή εκπομπών άνω των 400 χιλιάδων τόνων CO2 στην ατμόσφαιρα. Το σημαντικότερο έργο που σχεδιάζεται για το μέλλον είναι ο αιολικός σταθμός “Absheron-Garadagh WPP”, επίσης ισχύος 240 MW, ο οποίος συμπεριλαμβάνεται στο χαρτοφυλάκιο έργων της υφιστάμενης στρατηγικής συνεργασίας της εμιρατινής “Masdar” με την Α/Κυβέρνηση για μελλοντική υλοποίηση μεγάλης κλίμακας επενδυτικών έργων ΑΠΕ συνολικής ισχύος 1000 MW.

iii) Δυναμικό Υδροηλεκτρικής Ενέργειας: Η παραγωγή υδροηλεκτρικής ενέργειας αποτελεί ζωτικό μέρος του σχεδιασμού ανάπτυξης του τομέα ΑΠΕ του Αζερμπαϊτζάν. Παραδοσιακά εξαρτώμενη από μεγάλα και παλαιά υδροηλεκτρικά εργοστάσια τα οποία όμως παρουσιάζουν σοβαρά περιβαλλοντικά και κοινωνικό-οικονομικά μειονεκτήματα, η χώρα πλέον εστιάζει τον σχεδιασμό της στην υλοποίηση πολλών μικρών υδροηλεκτρικών έργων. Τα ποτάμια συστήματα του Αζερμπαϊτζάν, ιδίως ο ποταμός Kura και οι παραπόταμοί του, παρέχουν ένα κατάλληλο περιβάλλον για την ανάπτυξη υδροηλεκτρικών σταθμών. Το εκτιμώμενο υδροηλεκτρικό δυναμικό ανέρχεται περίπου σε 6 GW, με μόνο ένα μικρό μέρος να αξιοποιείται σήμερα. Η Α/Κυβέρνηση υποστηρίζει ενεργά πρωτοβουλίες μικρών υδροηλεκτρικών έργων για την ενίσχυση της τοπικής παραγωγής ενέργειας και τη μείωση της εξάρτησης από τα ορυκτά καύσιμα, αξιοποιώντας τους άφθονους υδάτινους πόρους της χώρας. Σύμφωνα με κυβερνητικές πηγές, η μεγαλύτερη εστίαση στην υδροηλεκτρική ενέργεια μικρής κλίμακας δύναται να ωφελήσει σημαντικά τις τοπικές κοινότητες παρέχοντας ανανεώσιμες και περιβαλλοντικά βιώσιμες πηγές ενέργειας. Γενικότερα, οι πρωτοβουλίες της Α/Κυβέρνησης στον τομέα της υδροηλεκτρικής ενέργειας αποσκοπούν όχι μόνο στην ενίσχυση της παραγωγής ενέργειας από την αξιοποίηση των υδάτινων πόρων, αλλά και στην υποστήριξη της αγροτικής ανάπτυξης παρέχοντας τοπικές ενεργειακές λύσεις.
iv) Βιομάζα: Παράλληλα με την ηλιακή, την αιολική και την υδροηλεκτρική ενέργεια, η βιομάζα προσφέρεται ως σημαντική εναλλακτική ανανεώσιμη πηγή ενέργειας για το Αζερμπαϊτζάν. Ο γεωργικός τομέας παράγει σημαντικά οργανικά απόβλητα, τα οποία δύνανται να χρησιμοποιηθούν για την παραγωγή ενέργειας από βιομάζα. Οι μέχρι σήμερα εκτιμήσεις δείχνουν ότι το δυναμικό βιομάζας του Αζερμπαϊτζάν θα μπορούσε να φτάσει περίπου τα 3,5 GW. Η χρήση γεωργικών υπολειμμάτων, δασικών αποβλήτων και κοπριάς ζώων για παραγωγή ενέργειας όχι μόνο βοηθά στη διαχείριση των αποβλήτων αλλά και στη μείωση των περιβαλλοντικών επιπτώσεων. Μέχρι στιγμής, η ανάπτυξη του τομέα της βιομάζας στο Αζερμπαϊτζάν παραμένει περιορισμένη, κυρίως λόγω της ανάγκης για καλύτερη κανονιστική υποστήριξη και μεγαλύτερη ευαισθητοποίηση. Ωστόσο, μελλοντικά έργα που σχετίζονται με σταθμούς παραγωγής βιοαερίου και βιομάζας ενδέχεται να ξεκινήσουν, ειδικά σε αγροτικές περιοχές, όπου οι τοπικοί πόροι δύνανται να αξιοποιηθούν αποτελεσματικά για την παραγωγή ενέργειας.
v) «Ζώνες Πράσινης Ενέργειας» στα ενσωματωθέντα εδάφη και στον θύλακα του Ναχιτσεβάν: Στις 3 Μαΐου 2021, ο Πρόεδρος της Δημοκρατίας του Αζερμπαϊτζάν, κ. Ιλχάμ Αλίγιεφ, υπέγραψε ειδικό διάταγμα σχετικά με τη λήψη μέτρων για τη δημιουργία μιας Ζώνης Πράσινης Ενέργειας στα προσφάτως ενσωματωμένα εδάφη στο Αζερμπαϊτζάν κατά τον Β΄ πόλεμο του Καραμπάχ. Σε συνεργασία με την ιαπωνική εταιρεία “TEPSCO”, προετοιμάσθηκε ένα concept paper για τη δημιουργία μιας Ζώνης Πράσινης Ενέργειας σε αυτές τις περιοχές. Ηλιακά πάνελ συνολικής ισχύος άνω των 5 MW έχουν ήδη εγκατασταθεί σε περισσότερες από 1500 ιδιωτικές κατοικίες, δημόσια και κοινωνικά κτίρια στα ενσωματωθέντα εδάφη και η διαδικασία συνεχίζεται σύμφωνα με τον σχεδιασμό οικιστικής ανάπτυξης της περιοχής. Επιπλέον, 38 υδροηλεκτρικοί σταθμοί συνολικής ισχύος 307 MW λειτουργούν σε αυτές τις περιοχές, ενώ τα προαναφερθέντα Έργα “Shafag SPP” , “Ufug SPP” και “Shams SPP” σχεδιάζεται να υλοποιηθούν στην περιοχή Jabrayil. Τέλος, στο πλαίσιο του «Κρατικού Προγράμματος για την Κοινωνικοοικονομική Ανάπτυξη της Αυτόνομης Δημοκρατίας του Ναχιτσεβάν για την περίοδο 2023-2027», έχει επίσης προετοιμαστεί concept paper και Σχέδιο Δράσης για τη δημιουργία «Ζώνης Πράσινης Ενέργειας». Για τον σχεδιασμό υλοποίησης του ανωτέρω Προγράμματος, έχουν υπογραφεί συμφωνίες με τις “Nobel Energy”, “TotalEnergies” και “A-Z Czech Engineering” για υλοποίηση έργων πράσινης ενέργειας συνολικής χωρητικότητας άνω των 1000 MW.
vi) Υδρογόνο: Το Νοέμβριο του 2024, επ’ ευκαιρία της διοργάνωσης της “COP-29” στο Μπακού, παρουσιάστηκε η Έκθεση “Azerbaijan National Hydrogen Strategic Outlook” για τις προοπτικές της αγοράς υδρογόνου στο Αζερμπαϊτζάν, για την σύνταξη της οποίας συνεργάσθηκαν το Α/Υπουργείο Ενέργειας, η διεθνής εταιρεία συμβούλων “Worley Consulting” και η Ευρωπαϊκή Τράπεζα Ανασυγκρότησης και Ανάπτυξης (EBRD). Η Έκθεση αξιολογεί τις δυνατότητες παραγωγής πράσινου και μπλε υδρογόνου στο Αζερμπαϊτζάν, τη χρήση του στην εγχώρια αγορά, καθώς και τις τεχνικές δυνατότητες και την οικονομική αποδοτικότητα της εξαγωγής του
. Στα αποτελέσματα της Έκθεσης, αναφέρεται ότι η παραγωγή πράσινου υδρογόνου είναι οικονομικά αποδοτική και ότι δύναται εξαχθεί σε περιφερειακές αγορές ενέργειας και χρησιμοποιηθεί και για ανάγκες εγχώριας κατανάλωσης. Η Έκθεση παρέχει πληροφορίες για τα μελλοντικά βήματα, τους τομείς όπου το πράσινο υδρογόνο δύναται να αξιοποιηθεί στην εγχώρια αγορά, το σταθμισμένο κόστος παραγωγής υδρογόνου (Levelised Cost Of Hydrogen-LCOH), τις οδούς εξαγωγής και άλλα ζητήματα. Η Εθνική Στρατηγική Ανασκόπηση για το Υδρογόνο παρουσιάζει μια ενοποιημένη προσέγγιση στον τομέα της παραγωγής υδρογόνου και την τρέχουσα περίοδο βρίσκονται σε εξέλιξη εργασίες για την προετοιμασία ενός σχεδίου εφαρμογής των στρατηγικών του κατευθύνσεων.

5. Πράσινη Ενεργειακή Συνδεσιμότητα

Παράλληλα, το Αζερμπαϊτζάν υλοποιεί έργα «πράσινης» ενεργειακής συνδεσιμότητας, ειδικότερα 4 διακριτούς «Πράσινους» Ενεργειακούς Διαδρόμους:

i) “Πράσινος Ενεργειακός Διάδρομος Κασπίας-Μαύρης Θάλασσας-Ευρώπης”: Η Συμφωνία Στρατηγικής Εταιρικής Σχέσης (MoU) υπεγράφη το Δεκέμβριο του 2022 μεταξύ του Αζερμπαϊτζάν, της Γεωργίας, της Ρουμανίας και της Ουγγαρίας. Η Κοινοπραξία υλοποίησης του Έργου “GECO POWER” συστάθηκε τον Σεπτέμβριο του 2024 με έδρα το Βουκουρέστι. Το έργο περιλαμβάνει την κατασκευή καλωδίου μήκους άνω των 1.155 χλμ., με τάση 525 kV και ισχύ 1.300 MW, μαζί με ένα καλώδιο επικοινωνίας οπτικών ινών. Ο «Πράσινος Ενεργειακός Διάδρομος Κασπίας-Μαύρης Θάλασσας-Ευρώπης» αποτελεί μια φιλόδοξη περιφερειακή πρωτοβουλία για τη μεταφορά ανανεώσιμης / «πράσινης» ηλεκτρικής ενέργειας από το Αζερμπαϊτζάν και την περιοχή της Κασπίας προς την Ευρώπη μέσω κατασκευής υποθαλάσσιου καλωδίου συνεχούς ρεύματος υψηλής τάσης (HVDC) που θα διασχίζει τη Μαύρη Θάλασσα. Βασικοί εταίροι του έργου είναι οι κυβερνήσεις του Αζερμπαϊτζάν, της Γεωργίας, της Ρουμανίας και της Ουγγαρίας, με τη Βουλγαρία
 να εξετάζει το ενδεχόμενο συμμετοχής. Η πρωτοβουλία αυτή αποτελεί επίσης μέρος της ευρύτερης στρατηγικής της ΕΕ για τη διαφοροποίηση των πηγών και οδεύσεων ενέργειας και έχει ενταχθεί ήδη στον Κατάλογο Έργων «EU Global Gateway», με εκτιμώμενο ύψος χρηματοδότησης 2,3 δις. ευρώ. Στην παρούσα φάση, η κοινοπραξία “GECO POWER” δραστηριοποιείται κυρίως στο πεδίο της έρευνας και του σχεδιασμού του έργου. Την 1/12/2025 ανακοινώθηκε από την Ευρωπαϊκή Επιτροπή η απονομή καθεστώτος Έργου Αμοιβαίου Ενδιαφέροντος (PMI) για το τμήμα του έργου αυτού που αφορά την κατασκευή του υποθαλάσσιου καλωδίου που θα διασχίζει τη Μαύρη Θάλασσα και θα διασυνδέει τα δίκτυα ηλεκτρικής ενέργειας της Γεωργίας και της Ρουμανίας [“Interconnection between Anaklia (GE) and Constanta Sud (RO) currently known as ‘Black Sea interconnection cable”
]. Αυτό σημαίνει ότι τα έργο αυτό θα είναι επιλέξιμο για υποβολή αίτησης προς χρηματοδότηση από την ΕΕ στο πλαίσιο του Χρηματοδοτικού Μηχανισμού «Συνδέοντας την Ευρώπη» (Connecting Europe Facility) και επωφελείται από ταχείες διαδικασίες αδειοδότησης και Κανονισμούς για ταχεία εκτέλεση και παράδοση. 

ii) “Πράσινος Ενεργειακός Διάδρομος Αζερμπαϊτζάν-Κεντρικής Ασίας-Ευρώπης”: Το Νοέμβριο του 2024, κατά τη διάρκεια της “COP-29”, οι Κυβερνήσεις του Αζερμπαϊτζάν, του Καζακστάν και του Ουζμπεκιστάν εξέδωσαν Κοινό Ανακοινωθέν (Joint Communiqué) για συνεργασία στον τομέα της ανταλλαγής ενέργειας, με έμφαση στις ΑΠΕ. Η πρωτοβουλία αυτή ήρθε σε συνέχεια υπογραφής Μνημονίου Κατανόησης μεταξύ των τριών κρατών (Μάϊος 2024) και συμφωνίας τους για ίδρυση κοινοπρακτικού σχήματος με έδρα το Μπακού για την υλοποίηση έργου εξαγωγής πράσινης ενέργειας από τις χώρες της Κεντρικής Ασίας προς την Ευρώπη. Τα τρία αυτά κράτη, μέσω της στενής συνεργασίας στον τομέα της πράσινης ενέργειας, επιθυμούν να τοποθετηθούν ως «ενεργειακή γέφυρα» μεταξύ Κεντρικής Ασίας και Ευρώπης.

iii) “Πράσινος Ενεργειακός Διάδρομος Αζερμπαϊτζάν-Τουρκίας-Ευρώπης”: To Αζερμπαϊτζάν και η Τουρκία έχουν υιοθετήσει «Οδικό Χάρτη» (Roadmap) για την υλοποίηση έργου «Διασύνδεσης Αζερμπαϊτζάν-Τουρκίας-Ευρώπης» που θα διέρχεται μέσω του θύλακα Ναχιτσεβάν, ο οποίος συνορεύει με την Τουρκία. Το έργο υλοποιείται από τους φορείς διαχείρισης ηλεκτρικών δικτύων (TSOs) του Αζερμπαϊτζάν και της Τουρκίας, “Azerenerji JSC”  και “TEİAŞ”, με αντικείμενο (σε α΄ φάση) την  εξαγωγή πράσινης ηλεκτρικής ενέργειας από τον θύλακα Ναχιτσεβάν  προς την Τουρκία, ενώ για την κατασκευή της διασύνδεσης έχει υπογραφεί και σχετικό Μνημόνιο Κατανόησης με τους ομίλους εταιρειών “Nobel Energy”, “Baltech” και “TotalEnergies”. Σύμφωνα με ανακοίνωση της “Azerenerji JSC”  στα τέλη Ιανουαρίου 2026, ξεκίνησε η κατασκευή της «ηλεκτρικής γραμμής Zangezur», η οποία σχεδιάζεται να συνδέσει την Αυτόνομη Δημοκρατία του Ναχιτσεβάν με το κύριο ηλεκτρικό δίκτυο του Αζερμπαϊτζάν, επιτρέποντας μελλοντικά την υλοποίηση του «Πράσινου Ενεργειακού Διαδρόμου Αζερμπαϊτζάν-Τουρκίας-Ευρώπης». Πρόκειται για μια γραμμή μεταφοράς υψηλής τάσης μήκους 74 χλμ. και τάσης 330 kV από την περιοχή Jabrayil έως το Aghbend, και παράλληλα, μια γραμμή μεταφοράς υψηλής τάσης μήκους 105 χλμ., δύο κυκλωμάτων, και ισχύος 1.000 MW από το Ναχιτσεβάν έως το Ordubad, πέριξ των συνόρων με Ιράν και Αρμενία. Η γραμμή, η οποία εκτείνεται κατά μήκος του ποταμού Araz (φυσικό σύνορο του Αζερμπαϊτζάν με το Ιράν) και, σε ορισμένες περιοχές, μέσα από ορεινούς και βραχώδεις όγκους, κατασκευάζεται από τον Α/διαχειριστή δικτύου σε εξαιρετικά σύνθετο έδαφος και με δυσμενείς κλιματολογικές συνθήκες. Στην επόμενη, β’ φάση του έργου, θα κατασκευαστεί μια επιπλέον γραμμή μεταφοράς ηλεκτρικής ενέργειας μήκους 44 χλμ., η οποία θα διασχίζει τον «Διάδρομο Ζανγκεζούρ» ή TRIPP όταν αυτός θα έχει ολοκληρωθεί μελλοντικά. Αυτή η γραμμή θα συνδεθεί με την ηλεκτρική γραμμή που θα κατασκευαστεί μεταξύ Aghbend και Ordubad στο μέλλον. Ταυτόχρονα ένας νέος υποσταθμός 330 kV θα κατασκευαστεί στην πόλη του Ναχιτσεβάν, με 49 εκτάρια γης να έχουν ήδη διατεθεί πρός τον σκοπό αυτό και να έχει ξεκινήσει η σχετική κινητοποίηση των τοπικών αρχών. Ως συνέχεια του έργου στο πλαίσιο της υλοποίησης του «Πράσινου Ενεργειακού Διαδρόμου Αζερμπαϊτζάν-Τουρκίας-Ευρώπης», σχεδιάζεται σε συνεργασία με την Τουρκία η υλοποίηση μίας ακόμη «στρατηγικής» γ’ φάσης του, η οποία θα περιλαμβάνει την κατασκευή μιας γραμμής μεταφοράς ηλεκτρικής ενέργειας 400 kV από το Ναχιτσεβάν προς την Τουρκία μήκους 230 χλμ. και, για πρώτη φορά στην ιστορία της χώρας, την κατασκευή ενός υποσταθμού μετατροπής τάσης 400 kV. Για την Α/Κυβέρνηση, το έργο αυτό έχει «στρατηγική σημασία και αξία» όσον αφορά την πλήρη ενσωμάτωση της Αυτόνομης Δημοκρατίας του Ναχιτσεβάν στο ενιαίο ενεργειακό σύστημα της χώρας, την εξάλειψη της εξάρτησης της Αυτόνομης Δημοκρατίας του Ναχιτσεβάν από τρίτες χώρες ως προς τη ρύθμιση των συχνοτήτων και την επίτευξη της πολυπόθητης για το Αζερμπαϊτζάν πρόσβασης προς τις ευρωπαϊκές αγορές ενέργειας. Ως εκ τούτου, αξιολογείται ως ένα από τα σημαντικότερα ενεργειακά έργα στην ιστορία του Αζερμπαϊτζάν.
iv) “Πράσινος Ενεργειακός Διάδρομος Ανατολής-Δύσης” (μεταξύ Αζερμπαϊτζάν-Γεωργίας-Τουρκίας-Βουλγαρίας) - ανακοινώθηκε στις 4 Απριλίου του 2025 στο Μπακού, κατόπιν υπογραφής σχετικού Μνημονίου Κατανόησης σε πλαίσιο 11ης Υπουργικής Συνάντησης «Νοτίου Διαδρόμου Φ.Α.». Το κείμενο περιλαμβάνει τη συνεργασία μεταξύ των τεσσάρων χωρών για την ανάπτυξη κοινών επενδυτικών έργων, την ανάπτυξη υποδομών ηλεκτρικής ενέργειας, καθώς και τη διαδικασία ενσωμάτωσης στο σύστημα του «Ευρωπαϊκού Δικτύου Διαχειριστών Συστημάτων Μεταφοράς Ηλεκτρικής Ενέργειας» (ENTSO-E), προκειμένου να αυξηθεί το δυναμικό για μεταφορά και εμπορία πράσινης ηλεκτρικής ενέργειας.
6. Στρατηγικές Προτεραιότητες και Ρυθμιστικό Πλαίσιο

Η εθνική ενεργειακή στρατηγική του Αζερμπαϊτζάν περιγράφεται στο «Κρατικό Πρόγραμμα για την Ανάπτυξη Ανανεώσιμων Πηγών Ενέργειας» που εγκρίθηκε το 2019. Η στρατηγική υπογραμμίζει τη σημασία της μετάβασης σε ένα πιο βιώσιμο ενεργειακό σύστημα που εστιάζει στην ενεργειακή απόδοση, την τεχνολογική καινοτομία και τις επενδύσεις σε έργα ΑΠΕ. Το κανονιστικό πλαίσιο που είναι απαραίτητο για τη δημιουργία ενός περιβάλλοντος που ενθαρρύνει τις επενδύσεις στον ενεργειακό τομέα και διασφαλίζει την επιτυχή εφαρμογή στρατηγικών πρωτοβουλιών της Α/Κυβέρνησης περιλαμβάνει τα ακόλουθα μέτρα:

1) Νόμος για τη Χρήση Ανανεώσιμων Πηγών Ενέργειας για την Παραγωγή Ηλεκτρικής Ενέργειας της 31ης Μαΐου 2021 (επικαιροποιήθηκε τον Οκτώβριο του 2023): ορίζει ότι οι ΑΠΕ, όπως η ηλιακή, η αιολική, η υδροηλεκτρική και η βιομάζα θα πρέπει να έχουν προτεραιότητα στην παραγωγή ηλεκτρικής ενέργειας. Επίσης, θεσπίζει νομικό πλαίσιο για τα τιμολόγια τροφοδοσίας («feed-in tariffs»), τα οποία εγγυώνται σταθερές τιμές για τους παραγωγούς ενέργειας από ΑΠΕ, ενθαρρύνοντας με αυτόν τον τρόπο τις επενδύσεις.
2) Μηχανισμοί κινητροδότησης: περιλαμβάνουν διάφορα οφέλη που αποσκοπούν στην ενθάρρυνση των επενδύσεων στον τομέα ΑΠΕ, όπως φορολογικές απαλλαγές, απαλλαγές από τελωνειακούς δασμούς για τον εισαγόμενο εξοπλισμό και προτιμησιακή πρόσβαση στο εθνικό δίκτυο (βλέπε και παρακάτω). Τέτοια μέτρα έχουν σχεδιαστεί για να προσελκύσουν τόσο εγχώριους όσο και διεθνείς επενδυτές, υποστηρίζοντας έτσι τη «στρατηγική στροφή» προς τις ΑΠΕ.

3) Μακροπρόθεσμος Ενεργειακός Σχεδιασμός: Η Α/Κυβέρνηση έχει αναπτύξει ολοκληρωμένα μακροπρόθεσμα στρατηγικά ενεργειακά σχέδια ευθυγραμμισμένα με τις εθνικές προτεραιότητες. Αυτά τα σχέδια επικεντρώνονται στη βιωσιμότητα, τη διαφοροποίηση της ενέργειας και τις επενδύσεις σε προηγμένες τεχνολογίες για τη βελτίωση της αποδοτικότητας και τη μείωση των ανθρακούχων εκπομπών.

4) Προγράμματα Ενεργειακής Απόδοσης: Η Α/Κυβέρνηση έχει ξεκινήσει πρωτοβουλίες που στοχεύουν στη βελτίωση της ενεργειακής απόδοσης και εξοικονόμησης ενέργειας σε διάφορους τομείς, συμπεριλαμβανομένων των βιομηχανικών, οικιστικών και δημοσίων υποδομών. Οι προσπάθειες επικεντρώνονται στην αναβάθμιση των ενεργειακών υποδομών και στην προώθηση της χρήσης τεχνολογιών εξοικονόμησης ενέργειας.
7. Επενδύσεις και Διεθνείς Συνεργασίες
Οι στρατηγικές πρωτοβουλίες του Αζερμπαϊτζάν στον κλάδο ΑΠΕ και η δέσμευσή του στην υιοθέτηση βιώσιμων πρακτικών έχουν προσελκύσει το τελευταίο διάστημα το ενδιαφέρον τόσο εγχώριων όσο και ξένων επενδυτών. Η προσέλκυση ΑΞΕ αποτελεί ζωτικής σημασίας όρο για την πρόοδο του ενεργειακού τομέα της χώρας. Καθώς η χώρα στρέφεται προς τις ΑΠΕ, απαιτούνται σημαντικοί οικονομικοί πόροι για την ανάπτυξη υποδομών, την υποστήριξη της τεχνολογικής καινοτομίας και τη βελτίωση της ενεργειακής απόδοσης. Ένα διαφοροποιημένο ενεργειακό χαρτοφυλάκιο είναι κομβικό για τη μείωση της εξάρτησης από τα έσοδα που προέρχονται από την πώληση πετρελαίου και φ.α. και τη διασφάλιση μακροπρόθεσμης οικονομικής σταθερότητας. Οι επενδύσεις σε ΑΠΕ εκτιμάται ότι όχι μόνο ενισχύουν την ενεργειακή ασφάλεια, αλλά δημιουργούν επίσης σημαντικές ευκαιρίες απασχόλησης και τοποθετούν το Αζερμπαϊτζάν ως ανταγωνιστικό παράγοντα στην παγκόσμια και περιφερειακή αγορά ενέργειας. 

Διάφορες σημαντικές εξελίξεις έχουν λάβει χώρα τα τελευταία έτη προς την κατεύθυνση της δημιουργίας ευνοϊκού περιβάλλοντος για την προσέλκυση ΑΞΕ στον τομέα της ενέργειας, συμπεριλαμβανομένων και των ΑΠΕ.

i) Ιδιωτικοποιήσεις και Απελευθέρωση αγοράς ενέργειας: Η Α/Κυβέρνηση έχει εφαρμόσει ενεργά μεταρρυθμίσεις που αποσκοπούν στην ιδιωτικοποίηση κρατικών επιχειρήσεων και στην απελευθέρωση της αγοράς ενέργειας, με σκοπό τη δημιουργία ευκαιριών για συμμετοχή του ιδιωτικού τομέα και την ενίσχυση του ανταγωνισμού στον ενεργειακό τομέα.
ii) Συμπράξεις Δημόσιου και Ιδιωτικού Τομέα (ΣΔΙΤ): Η Α/Κυβέρνηση έχει αναπτύξει πλαίσιο για συμπράξεις δημόσιου και ιδιωτικού τομέα, με σκοπό την υποστήριξη επενδύσεων σε ενεργειακά έργα. Αυτές οι συνεργασίες διευκολύνουν την κατανομή κινδύνου (risk sharing) και την κινητοποίηση πόρων (resource mobilization), επιτρέποντας έτσι την υλοποίηση πρωτοβουλιών μεγάλης κλίμακας στον τομέα ΑΠΕ.

iii) Κίνητρα για την υλοποίηση έργων ΑΠΕ: Για την προσέλκυση ΑΞΕ στον τομέα ΑΠΕ, το Αζερμπαϊτζάν εφαρμόζει ευνοϊκό κανονιστικό πλαίσιο, συμπεριλαμβανομένων τιμολογίων τροφοδοσίας, φορολογικών απαλλαγών και εγγυημένων συμφωνιών αγοράς ενέργειας για τους project developers. Τα κίνητρα αυτά μειώνουν σημαντικά τους οικονομικούς κινδύνους που σχετίζονται με έργα ΑΠΕ και ενθαρρύνουν την εξασφάλιση μακροπρόθεσμων επενδυτικών δεσμεύσεων.

iv) Διεθνείς Συνεργασίες: Το Αζερμπαϊτζάν έχει προσελκύσει με επιτυχία ΑΞΕ τα τελευταία έτη, κυρίως από την Ευρώπη, την Ασία και τις Ηνωμένες Πολιτείες Αμερικής, δίνοντας αυτονόητα προτεραιότητα στον ενεργειακό τομέα της χώρας. Σύμφωνα με κυβερνητικές εκθέσεις, οι εισροές ΑΞΕ στον ενεργειακό κλάδο αυξάνονται σταθερά τα τελευταία έτη, με ολοένα και μεγαλύτερο μέρος από αυτές να αφορούν σε έργα ΑΠΕ. Πέραν της στρατηγικής συνεργασίας με την ΕΕ (και την Ελλάδα), στο πλαίσιο της πρωτοβουλίας επέκτασης της δυναμικότητας εξαγωγής φ.α. μέσω του «Νοτίου Διαδρόμου Φ.Α.» για τη βελτίωση της ασφάλειας ενεργειακού εφοδιασμού, το Αζερμπαϊτζάν έχει δημιουργήσει δίκτυο ενεργειακών σχέσεων (διμερείς συμφωνίες) και με άλλους σημαντικούς διεθνείς και περιφερειακούς παίκτες όπως, η Λ.Δ. Κίνας, οι Η.Π.Α., η Γερμανία, η Ιαπωνία και η Τουρκία. Οι συνεργασίες αυτές περιλαμβάνουν παραμέτρους όπως η μεταφορά τεχνολογίας, η δημιουργία κοινοπραξιών και συνεργασιών στον τομέα έρευνας και ανάπτυξης. Επιπλέον, το Αζερμπαϊτζάν έχει διευρύνει τη συνεργασία του με διεθνείς χρηματοπιστωτικούς οργανισμούς, συμπεριλαμβανομένου του «Ομίλου της Παγκόσμιας Τράπεζας» και της «Ασιατικής Τράπεζας Ανάπτυξης», με σκοπό την εξασφάλιση περαιτέρω χρηματοδότησης για ενεργειακά έργα. Οι Οργανισμοί αυτοί παρέχουν τεχνική βοήθεια, εμπειρογνωμοσύνη και οικονομικούς πόρους που ενισχύουν την ικανότητα του Αζερμπαϊτζάν να υλοποιεί πρωτοβουλίες στον τομέα ΑΠΕ.
8. Τεχνολογικές Εξελίξεις

Η παράμετρος της τεχνολογίας κρίνεται από την Α/Κυβέρνηση ως ιδιαίτερα κρίσιμη για την επιτυχή υλοποίηση ενεργειακών έργων, συμπεριλαμβανομένων έργων ΑΠΕ, στο Αζερμπαϊτζάν.

i) Προηγμένες Τεχνικές Εξόρυξης: Οι τομείς πετρελαίου και φυσικού αερίου στο Αζερμπαϊτζάν υιοθετούν σταδιακά προηγμένες τεχνικές εξόρυξης, συμπεριλαμβανομένων των μεθόδων ενισχυμένης ανάκτησης πετρελαίου (Enhanced Oil Recovery-EOR). Οι τεχνολογίες αυτές συμβάλλουν στη μεγιστοποίηση της εξόρυξης πετρελαίου από υπάρχοντα κοιτάσματα, ελαχιστοποιώντας παράλληλα τις περιβαλλοντικές επιπτώσεις. Οι συνεργασίες με διεθνείς εταιρείες έχουν επιτρέψει στους τοπικούς φορείς εκμετάλλευσης να έχουν πρόσβαση σε τεχνολογίες αιχμής και να μοιράζονται βέλτιστες πρακτικές, αυξάνοντας έτσι την επιχειρησιακή αποδοτικότητα. Χαρακτηριστικό τέτοιο παράδειγμα αποτελεί η ανακοίνωση στις αρχές Δεκεμβρίου 2025 από την “Gordon Technologies LLC” (εταιρεία χαρτοφυλακίου της “Enersol Energy Solutions” από τα Ηνωμένα Αραβικά Εμιράτα), της παράδοσης στην Κρατική Εταιρεία Πετρελαίου της Δημοκρατίας του Αζερμπαϊτζάν (SOCAR) των πρώτων συστημάτων “MudLink” που λειτουργούν με τεχνολογία “Measurement-While-Drilling” (MWD), χρησιμοποιούμενη στις γεωτρήσεις. Για την ευρύτερη περιοχή της Κασπίας, η άφιξη των νέων τεχνολογιών γεώτρησης / εξόρυξης διανοίγει ευκαιρίες για δραστηριότητες υψηλότερης απόδοσης και για ευρύτερη συνεργασία μεταξύ «Εθνικών Εταιρειών Πετρελαίου» (NOCs) με περιφερειακή δραστηριότητα (π.χ. SOCAR) και κορυφαίων καινοτόμων τεχνολογικών εταιρειών με παγκόσμια δραστηριότητα και βεληνεκές.

ii) Τεχνολογίες Έξυπνων Δικτύων: Στο πλαίσιο της δέσμευσής του για ενίσχυση της ενεργειακής απόδοσης και εκσυγχρονισμό των ενεργειακών του συστημάτων ώστε να ικανοποιήσει τις απαιτήσεις ενεργειακής μετάβασης, το Αζερμπαϊτζάν επενδύει στην ανάπτυξη τεχνολογιών έξυπνων δικτύων (smart grid technologies). Η ανάπτυξη έξυπνων μετρητών και προηγμένων συστημάτων διαχείρισης δικτύων ενισχύει σημαντικά την αξιοπιστία και την επιχειρησιακή αποδοτικότητα της διανομής ενέργειας. Τα έξυπνα δίκτυα επιτρέπουν την παρακολούθηση και τη συλλογή δεδομένων σε πραγματικό χρόνο, επιτρέποντας έτσι τη βελτιστοποίηση της κατανάλωσης ενέργειας και τη μείωση των απωλειών κατά τη μεταφορά της. 

iii) Τεχνολογίες Ανανεώσιμων Πηγών Ενέργειας: Η ανάπτυξη και η εφαρμογή προηγμένων τεχνολογιών για έργα ηλιακής και αιολικής ενέργειας είναι κρίσιμη για τη μεγιστοποίηση της ενεργειακής παραγωγής και αποδοτικότητας. Οι καινοτομίες στον σχεδιασμό φωτοβολταϊκών (PV) πάνελ και στις τεχνολογίες ανεμογεννητριών ενισχύουν τη δέσμευση ενέργειας και βελτιώνουν τη συνολική βιωσιμότητα αυτών των έργων. Η συνεργασία με παγκόσμιους παρόχους τεχνολογίας επιτρέπει την εισαγωγή νέων λύσεων προσαρμοσμένων στο συγκεκριμένο ενεργειακό πλαίσιο και ενεργειακό μείγμα του Αζερμπαϊτζάν.
iv) Λύσεις Αποθήκευσης Ενέργειας: Η εφαρμογή λύσεων και τεχνολογιών αποθήκευσης ενέργειας είναι ζωτικής σημασίας για την ενσωμάτωση των ΑΠΕ στο εθνικό δίκτυο μεταφοράς ηλεκτρικής ενέργειας, δεδομένης της διακοπτόμενης φύσης της ηλιακής και αιολικής ενέργειας. Το Αζερμπαϊτζάν διερευνά διάφορες τεχνολογίες αποθήκευσης ενέργειας, συμπεριλαμβανομένων των συστημάτων μπαταριών και της αντλησιοταμίευσης, για να εξασφαλίσει αξιόπιστο ενεργειακό εφοδιασμό. Αποθηκεύοντας πλεονάζουσα ενέργεια κατά τη διάρκεια περιόδων υψηλής παραγωγής, το Αζερμπαϊτζάν στοχεύει στην ενίσχυση της σταθερότητας του δικτύου και στην αποτελεσματικότερη κάλυψη των κυμαινόμενων ενεργειακών απαιτήσεων. Ειδικότερα, κατά την τρέχουσα περίοδο μεγάλης κλίμακας συστήματα αποθήκευσης ενέργειας από μπαταρίες (BESS) αναπτύσσονται στο Αζερμπαϊτζάν για να υποστηρίξουν τη δυναμική ανάπτυξη των ΑΠΕ. Οι εγκαταστάσεις αυτές — που αναμένεται να είναι οι μεγαλύτερες του είδους τους σε ολόκληρη την περιφέρεια των πρώην χωρών Κ.Α.Κ. από άποψη χωρητικότητας και ισχύος— κατασκευάζονται στον υποσταθμό Absheron 500 kV πέριξ της πρωτεύουσας, Μπακού και στον υποσταθμό Agdash 220 kV στο κεντρικό Αζερμπαϊτζάν. Τα κέντρα αποθήκευσης θα έχουν συνολική χωρητικότητα 250 MW και χωρητικότητα αποθήκευσης ενέργειας 500 μεγαβατώρες, με την πρώτη παρτίδα συστημάτων αποθήκευσης μπαταριών να έχει ήδη φτάσει στο Αζερμπαϊτζάν από το εργοστάσιο της “Great Power” στη Λ.Δ. Κίνας. Η διαχειρίστρια του ηλεκτρικού δικτύου “AzerEnerji ASC” αξιολογεί τα κέντρα αποθήκευσης μπαταριών ως στρατηγικής σημασίας υποδομές για την ενίσχυση της σταθερότητας του δικτύου, τη διατήρηση της ισορροπίας συχνότητας, την αντιστάθμιση των διακυμάνσεων στην παραγωγή ΑΠΕ, την κάλυψη της μέγιστης ζήτησης, την εξομάλυνση των καμπυλών φορτίου κατά τη διάρκεια περιόδων μειωμένης ηλιακής παραγωγής και την αποκατάσταση του συστήματος ηλεκτρικής ενέργειας σε καταστάσεις έκτακτης ανάγκης. Τα συστήματα αναμένεται να ενισχύσουν την ενεργειακή ανεξαρτησία του Αζερμπαϊτζάν και να διασφαλίσουν την αξιόπιστη λειτουργία του εθνικού δικτύου μεταφοράς, τόσο ανεξάρτητα όσο και παράλληλα με τις γειτονικές χώρες.

9. Προκλήσεις στην υλοποίηση έργων ΑΠΕ

Παρά τη σημαντική πρόοδο που έχει σημειώσει ως προς την ενσωμάτωση των ΑΠΕ στο ενεργειακό του μείγμα, το Αζερμπαϊτζάν αντιμετωπίζει πολλαπλές προκλήσεις που εμποδίζουν την ταχεία ανάπτυξη και υλοποίηση σχετικών έργων.

i) Κανονιστικά και Θεσμικά Εμπόδια: Παρά την ύπαρξη υποστηρικτικού νομικού πλαισίου για τις ΑΠΕ, εξακολουθούν να υφίστανται σοβαρά κανονιστικά εμπόδια. Οι διακυμάνσεις στην εφαρμογή της πολιτικής, η έντονη γραφειοκρατία και οι πολύπλοκες διαδικασίες αδειοδότησης δύνανται να παρατείνουν τα χρονοδιαγράμματα έγκρισης των έργων και να αποθαρρύνουν τους πιθανούς επενδυτές. Η έλλειψη σαφούς μακροπρόθεσμης στρατηγικής (όπως γίνεται στα κ-μ της ΕΕ)  δημιουργεί πολλές φορές αβεβαιότητα, καθιστώντας πιο δύσκολο για τα ενδιαφερόμενα μέρη να λαμβάνουν τεκμηριωμένες επενδυτικές αποφάσεις. Ζωτικής σημασίας για την ταχεία υλοποίηση επενδυτικών έργων (και στον τομέα ΑΠΕ) είναι η βελτιστοποίηση των σχετικών κανονισμών και  η ενίσχυση της διαφάνειας για τη βελτίωση του επενδυτικού κλίματος, όπως επισημαίνεται και στην πρόσφατη Έκθεση “EU Business Climate Report 2024” που δημοσίευσε η Ευρωπαϊκή Επιτροπή
.
ii) Περιορισμοί στις Υποδομές: Οι τρέχουσες ενεργειακές υποδομές του Αζερμπαϊτζάν επικεντρώνονται κυρίως στην παραγωγή ορυκτών καυσίμων, δημιουργώντας προκλήσεις για την ενσωμάτωση των ΑΠΕ στο εθνικό δίκτυο. Το ηλεκτρικό δίκτυο της χώρας απαιτεί εκσυγχρονισμό για να υποστηρίζει τη μεταβλητότητα των ΑΠΕ, δηλαδή την εξάρτηση από τις καιρικές συνθήκες. Οι αναβαθμίσεις στις υποδομές μεταφοράς και οι βελτιώσεις στις δυνατότητες αποθήκευσης ενέργειας είναι απαραίτητες για την εξασφάλιση αξιόπιστου ενεργειακού εφοδιασμού. Η έλλειψη ανθεκτικών υποδομών εμποδίζει την αποτελεσματική διανομή και αξιοποίηση του δυναμικού ΑΠΕ που προσφέρει η περιοχή.
iii) Οικονομικοί Περιορισμοί: Η επένδυση σε έργα ΑΠΕ συχνά απαιτεί σημαντικό αρχικό κεφάλαιο, η έλλειψη του οποίου δύναται να αποτελέσει σημαντικό αποθαρρυντικό παράγοντα τόσο για την κυβέρνηση όσο και για τους ενδιαφερόμενους επενδυτές. Παρόλο που το Αζερμπαϊτζάν έχει εισαγάγει κίνητρα όπως τα τιμολόγια τροφοδοσίας («feed-in tariffs») με σκοπό την ενθάρρυνση των επενδύσεων, η εξασφάλιση επαρκούς χρηματοδότησης παραμένει δύσκολη. Τα εγχώρια χρηματοπιστωτικά ιδρύματα δεν έχουν ακόμη εκτεταμένη εμπειρία στη χρηματοδότηση επενδυτικών σχεδίων ΑΠΕ (όπως ισχύει με τα έργα στον τομέα ορυκτών καυσίμων) και οι αβεβαιότητες σχετικά με τη βιωσιμότητα των πηγών χρηματοδότησης μπορούν να προκαλέσουν δισταγμό στους επενδυτές. Η βελτίωση της πρόσβασης σε διεθνείς χρηματοδοτήσεις και η περαιτέρω προώθηση των ΣΔΙΤ είναι ζωτικής σημασίας παράμετροι για την υπέρβαση αυτών των προκλήσεων.
iv) Τεχνολογικά Κενά: Η ανάπτυξη των ΑΠΕ βασίζεται σε προηγμένες πράσινες τεχνολογίες. Το Αζερμπαϊτζάν προσπαθεί να υιοθετήσει νέες τεχνολογίες και πρακτικές στον τομέα της πράσινης ενέργειας, αλλά δεν διαθέτει τοπική εμπειρογνωμοσύνη. Για να το επιτύχει, θα πρέπει να επενδύσει στην «Έρευνα και Ανάπτυξη» και στην ανάπτυξη ικανοτήτων για ειδικευμένο προσωπικό. Η συνεργασία με διεθνείς εταίρους δύναται να ενισχύσει τη μεταφορά τεχνογνωσίας και την καινοτομία.

v) Ευαισθητοποίηση και Αποδοχή των ΑΠΕ από την Κοινή Γνώμη: Η ευαισθητοποίηση του κοινού σχετικά με τις πράσινες τεχνολογίες είναι ζωτικής σημασίας για την αποδοχή και την ανάπτυξή τους. Έως και τη διεξαγωγή της “COP-29” παρατηρείτο έλλειψη ενημέρωσης σχετικά με τα οφέλη των ΑΠΕ στην οικονομία και το περιβάλλον η οποία συνοδευόταν από παρανόηση σχετικά με την αξιοπιστία και το κόστος τους. Η εφαρμογή αποτελεσματικών εκστρατειών συμμετοχής του κοινού και εκπαιδευτικών πρωτοβουλιών μπορεί να βοηθήσει στην αλλαγή των αντιλήψεων και στην ενίσχυση ενός πιο υποστηρικτικού περιβάλλοντος για την ανάπτυξη των ΑΠΕ στη χώρα.

10. Κοινωνικό-Οικονομικός και Περιβαλλοντικός Αντίκτυπος
Η «στρατηγική στροφή» του Αζερμπαϊτζάν προς τις ΑΠΕ επηρεάζει επίσης τις κοινωνικοοικονομικές και περιβαλλοντικές εξελίξεις στη χώρα. Παρόλο που η χώρα έχει σημειώσει σημαντική πρόοδο στην υιοθέτηση τεχνολογιών ΑΠΕ, μόλις πρόσφατα άρχισαν να αξιολογούνται οι πιθανές κοινωνικές, οικονομικές και περιβαλλοντικές επιπτώσεις αυτής της μετάβασης. 
i) Δημιουργία Θέσεων Εργασίας και Οικονομική Διαφοροποίηση: Η ανάπτυξη έργων ΑΠΕ εκτιμάται από τοπικούς παράγοντες ότι θα δημιουργήσει νέες ευκαιρίες απασχόλησης σε διάφορους τομείς. Η κατασκευή, η λειτουργία και η συντήρηση εγκαταστάσεων ΑΠΕ απαιτεί ποικιλόμορφο και εξειδικευμένο προσωπικό, ενισχύοντας έτσι τη δημιουργία θέσεων εργασίας. Επιπλέον, η πράσινη μετάβαση δύναται να τονώσει την ανάπτυξη σε συναφείς κλάδους όπως η μεταποίηση, η υψηλή τεχνολογία και οι υπηρεσίες, προωθώντας τον στόχο μιας ευρύτερης οικονομικής διαφοροποίησης.

ii) Πρόσβαση σε Ενέργεια και Αγροτική Ανάπτυξη: Οι πρωτοβουλίες για τις ανανεώσιμες πηγές ενέργειας έχουν τη δυνατότητα να βελτιώσουν σημαντικά την πρόσβαση σε ενεργειακούς πόρους, ιδίως σε αγροτικές περιοχές όπου η παροχή ηλεκτρικής ενέργειας δύναται να είναι περιορισμένη. Προγράμματα όπως τα μικρής κλίμακας φωταβολταϊκά συστήματα ή τα κοινοτικά αιολικά πάρκα δύνανται να ενδυναμώσουν τους τοπικούς πληθυσμούς παρέχοντας αξιόπιστες πηγές ενέργειας, βελτιώνοντας το βιοτικό επίπεδο και ενισχύοντας τις οικονομικές δραστηριότητες. Η βελτιωμένη πρόσβαση στην ενέργεια δύναται επίσης να υποστηρίξει τις εξελίξεις στην εκπαίδευση, την υγειονομική περίθαλψη και την τοπική επιχειρηματικότητα, προωθώντας έτσι την ανάπτυξη της υπαίθρου και μειώνοντας τις κοινωνικό-οικονομικές ανισότητες.
iii) Ενίσχυση της Οικονομικής Ανθεκτικότητας: Ένα διαφοροποιημένο ενεργειακό χαρτοφυλάκιο που υποστηρίζεται από τις ΑΠΕ δύναται να ενισχύσει την ενεργειακή ασφάλεια και την ανθεκτικότητα του Αζερμπαϊτζάν απέναντι στη ρευστότητα των παγκόσμιων αγορών. Μειώνοντας την εξάρτηση από τα εισαγόμενα ορυκτά καύσιμα, η χώρα μπορεί να προστατεύσει πιο αποτελεσματικά την οικονομία της από την αστάθεια των διεθνών ενεργειακών τιμών και τις διαταραχές του εφοδιασμού, ζήτημα κρίσιμης σημασίας δεδομένου του τρέχοντος ασταθούς ενεργειακού και γεωπολιτικού τοπίου διεθνώς.

iv) Μείωση των Εκπομπών Αερίων του Θερμοκηπίου: Η μετάβαση στις ΑΠΕ είναι condition sine qua non για τις προσπάθειες καταπολέμησης των επιπτώσεων της κλιματικής αλλαγής. Τα ορυκτά καύσιμα αναγνωρίζονται από την πλειοψηφία των εθνών του πλανήτη ως η κύρια πηγή εκπομπών αερίων του θερμοκηπίου, συνεπώς η μετάβαση σε καθαρότερες πηγές ενέργειας επιτρέπει στο Αζερμπαϊτζάν να μειώσει σημαντικά το δικό του αποτύπωμα άνθρακα. Οι πρωτοβουλίες που επικεντρώνονται στην ηλιακή, αιολική και υδροηλεκτρική ενέργεια ευθυγραμμίζονται με τους διεθνείς στόχους για το κλίμα, καταδεικνύοντας τη δέσμευση του έθνους για βιώσιμη οικονομική ανάπτυξη.

v) Διατήρηση της Βιοποικιλότητας: Η υλοποίηση έργων ΑΠΕ παρέχει τη δυνατότητα περιορισμού των επιβλαβών περιβαλλοντικών επιπτώσεων που σχετίζονται με την εξόρυξη και χρήση ορυκτών καυσίμων. Ωστόσο, η προσεκτική εξέταση των τοποθεσιών και του σχεδιασμού των έργων είναι ζωτικής σημασίας για την αποφυγή διαταραχών στα τοπικά οικοσυστήματα και τη βιοποικιλότητα. Η υιοθέτηση βέλτιστων πρακτικών στις περιβαλλοντικές αξιολογήσεις δύναται να βοηθήσει στη διασφάλιση ότι οι εξελίξεις στον τομέα των ΑΠΕ δεν βλάπτουν τα ενδιαιτήματα άγριας ζωής αλλά αντιθέτως υποστηρίζουν τις τοπικές προσπάθειες διατήρησης της βιοποικιλότητας.

vi) Διαχείριση Τοπικών Πόρων: Η επιτυχής ενσωμάτωση των ΑΠΕ απαιτεί υπεύθυνη διαχείριση των τοπικών φυσικών πόρων. Για παράδειγμα, οι υδροηλεκτρικές εγκαταστάσεις οφείλουν να σχεδιάζονται κατά τέτοιο τρόπο ώστε να λαμβάνουν υπόψη τις οικολογικές επιπτώσεις στις υδάτινες οδούς και την υδρόβια ζωή. Εστιάζοντας σε βιώσιμες πρακτικές και ελαχιστοποιώντας τις περιβαλλοντικές διαταραχές, το Αζερμπαϊτζάν θα επιδιώξει την ανάπτυξη έργων ΑΠΕ με παράλληλο σεβασμό στη διατήρηση της φυσικής του κληρονομιάς.
11. ΣΥΜΠΕΡΑΣΜΑΤΑ

Συμπερασματικά και σε σχέση με τον τρέχοντα και μελλοντικό ενεργειακό σχεδιασμό του, το Αζερμπαϊτζάν αντιμετωπίζει αυτή την περίοδο μια μετατόπιση / επαναπροσδιορισμό των στρατηγικών προτεραιοτήτων του. Στο πλαίσιο της διατήρησης του βασικού, διαχρονικού ενεργειακού του ρόλου ως σημαντικού παραγωγού / εξαγωγέα υδρογονανθράκων και «παρόχου ενεργειακής ασφάλειας» της Ευρώπης, το Αζερμπαϊτζάν είναι σε μεγάλο βαθμό «εκτεθειμένο» και εξαρτημένο από την τρέχουσα γεωπολιτική αβεβαιότητα, την ρευστότητα στις αγορές ενέργειας (τιμές ορυκτών καυσίμων, μεταβλητότητα δεδομένων της παγκόσμιας και περιφερειακής ενεργειακής ζήτησης) και κυρίως από τις εξελίξεις και τις ενεργειακές και κλιματικές προτεραιότητες στον κύριο ενεργειακό του εταίρο, την ΕΕ. Η εξασφάλιση των απαραίτητων επενδύσεων σε περαιτέρω εκμετάλλευση των κοιτασμάτων του στην Κασπία (π.χ. κοιτάσματα φ.α. Absheron, Babek και βαθύ Κοίτασμα «Azeri–Chirag–Gunashli») και σε επέκταση των υποδομών μεταφοράς φ.α. προς την Ευρώπη μέσω του «Νοτίου Διαδρόμου Φ.Α.» αποτελεί κομβικής σημασίας όρο ώστε να εξακολουθήσει να ανταποκρίνεται στον ρόλο του «παρόχου ενεργειακής ασφάλειας» και μετά το έτος 2030. Ωστόσο, επειδή οι εξελίξεις παγκοσμίως σε αυτό το πεδίο κάθε άλλο παρά «γραμμικές» είναι, με ορόσημο την επιτυχημένη διοργάνωση της “COP-29” και στο πλαίσιο επεξεργασίας διαφόρων σεναρίων (αισιόδοξων και απαισιόδοξων), η Α/Κυβέρνηση έχει ήδη ξεκινήσει την προετοιμασία για την «μετάβαση» στην επόμενη μέρα. Με όχημα το διαπιστωμένα πλούσιο δυναμικό ΑΠΕ στην επικράτειά της αλλά και ευρύτερα στην περιοχή της Κασπίας, έχει αναλάβει το τελευταίο διάστημα έντονη δραστηριότητα στα πεδία της ενεργειακής και κλιματικής διπλωματίας και της υλοποίησης έργων ΑΠΕ και «πράσινης συνδεσιμότητας». Η δραστηριότητα αυτή υπήρξε αποτέλεσμα της συνειδητοποίησης από την Α/Κυβέρνηση ότι η διαφοροποίηση του ενεργειακού του χαρτοφυλακίου μέσω της ανάπτυξης έργων ΑΠΕ έχει χαρακτήρα “win-win: όχι μόνο υποστηρίζει τους διεθνείς κλιματικούς στόχους και δεσμεύσεις, αλλά ταυτόχρονα ενισχύει την ενεργειακή ασφάλεια και την οικονομική σταθερότητα και ανάπτυξη της χώρας. Η «επιθετική» πράσινη ενεργειακή πολιτική που ακολουθείται εσχάτως στο Αζερμπαϊτζάν, σύμφωνα με τοπικές πηγές, δεν αποδίδεται τόσο στην «απήχηση» που έχει η «κλιματική ατζέντα» στο κυβερνητικό επιτελείο που οδήγησε μέχρι και στο «παράδοξο» για εξωτερικούς παρατηρητές φαινόμενο να διοργανώσει «Διάσκεψη των Μερών» (COP) της Σύμβασης Πλαίσιο των Ηνωμένων Εθνών για την Κλιματική Αλλαγή  μια σημαντική χώρα-παραγωγός υδρογονανθράκων, αλλά σε κάτι πολύ «βαθύτερο»: στην ανάγκη μετριασμού του «γεωπολιτικού ρίσκου», οικοδόμησης ενός πιο βιώσιμου οικονομικού μοντέλου λειτουργίας, και στον επαναπροσδιορισμό του γεωπολιτικού ρόλου μιας κατά τα άλλα μικρής χώρας ως απαραίτητου «πράσινου ενεργειακού κόμβου» στην περιφέρεια Κεντρικής Ασίας-Ευρώπης που θα καθορίζει στο μέλλον τις περιφερειακές και παγκόσμιες διπλωματικές εξελίξεις. Το momentum το οποίο έχει αναπτυχθεί στην περιοχή μετά τις πρόσφατες ευνοϊκές διπλωματικές εξελίξεις (ειρηνευτική διαδικασία και ομαλοποίηση σχέσεων με Αρμενία, Συμφωνία της 8ης Αυγούστου 2025 που θέτει σε εφαρμογή το σχέδιο για τον «Διάδρομο Zangezur» ή «Trump Route for International Peace and Prosperity»-TRIPP), ενισχύει σύμφωνα με κατά καιρούς δηλώσεις των εδώ κυβερνητικών στελεχών τις προοπτικές ανάληψης ενός τέτοιου σημαίνοντος γεωπολιτικού ρόλου.    








                 Συντάκτης: Δημήτριος Μάος, Σύμβουλος ΟΕΥ Β΄
� Βλέπε αναλυτικά στον ακόλουθο σύνδεσμο: [ � HYPERLINK "https://files.preslib.az/projects/cop29/en/xronika_pdf/xr097.pdf" �https://files.preslib.az/projects/cop29/en/xronika_pdf/xr097.pdf� ]


� Σημειώνεται ότι ενώ ο επίσημος στόχος που είχε τεθεί ήδη από το 2019 ήταν το μερίδιο των ΑΠΕ στην ηλεκτροπαραγωγή να ανέλθει στο 30% 


έως το 2030, τα δεδομένα την τρέχουσα περίοδο δείχνουν ότι το Αζερμπαϊτζάν δύναται να φθάσει το 37,4% έως το 2030 και το 42% έως το 2035.


� [ � HYPERLINK "https://cop29.az/en/pages/cop29-global-energy-storage-and-grids-pledge" �https://cop29.az/en/pages/cop29-global-energy-storage-and-grids-pledge�] 


� [ � HYPERLINK "https://cop29.az/en/pages/green-energy-pledge-background-information" �https://cop29.az/en/pages/green-energy-pledge-background-information� ]


� [ � HYPERLINK "https://cop29.az/en/pages/cop29-hydrogen-declaration" �https://cop29.az/en/pages/cop29-hydrogen-declaration� ]


� 23 GW ηλιακή, 3 GW αιολική και 1 GW υδροηλεκτρική.


�Βλέπε αναλυτικά στον ακόλουθο σύνδεσμο: [ � HYPERLINK "https://enerjiportali.az/wp-content/uploads/2025/02/Azerbaijan-National-Hydrogen-Strategic-Outlook-Rev_14.02.2025.pdf" �https://enerjiportali.az/wp-content/uploads/2025/02/Azerbaijan-National-Hydrogen-Strategic-Outlook-Rev_14.02.2025.pdf� ]   


� Η Βουλγαρία έχει ήδη ανακοινώσει την πρόθεσή της να συμμετάσχει στο έργο από το 2023. Την ίδια χρονιά, η τότε υπηρεσιακή βουλγαρική κυβέρνηση έδωσε το «πράσινο φώς» για την εξαγορά από την “Bulgarian Energy Holding EAD” ενός μεριδίου στην κοινοπραξία για το έργο.


� Ο πλήρης Κατάλογος PCI/PMI είναι διαθέσιμος στον ακόλουθο σύνδεσμο της Ευρωπαϊκής Επιτροπής: [ � HYPERLINK "https://energy.ec.europa.eu/document/download/f3358e26-6bec-444b-8024-05385c28d00c_en?filename=delegated-regulation-second-union-list-projects-common-and-mutual-interest_Annex_en.PDF" �https://energy.ec.europa.eu/document/download/f3358e26-6bec-444b-8024-05385c28d00c_en?filename=delegated-regulation-second-union-list-projects-common-and-mutual-interest_Annex_en.PDF� ]


� Για περισσότερες πληροφορίες, βλέπε αναλυτικότερα στον ακόλουθο σύνδεσμο: [ � HYPERLINK "https://euazbusinessforum.az/bcr-inner?id=22" �https://euazbusinessforum.az/bcr-inner?id=22� ]

